**G-14** var en organisasjon som bestod av de fleste store fotballklubbene i Europa. Organisasjonen ble stiftet i 2000 av 14 storklubber, men ble i januar 2008 nedlagt. Klubbene ble enige med UEFA om en ny løsning, European Club Association, hvor minst én klubb fra hvert forbund skal være medlem.

Organisasjonens viktigste oppgave var å danne en felles stemme i forhandlinger med UEFA og FIFA samt for å øke storklubbenes innflytelse over blant annet turneringen UEFA Champions League, som er en viktig turnering hva angår økonomi og eksponering.

Klubbene var fra sju forskjellige land, og hadde tilsammen vunnet rundt 250 nasjonale seriemesterskap. Serie A, Premier League, La Liga, Bundesliga og Ligue 1 hadde 3 medlemmer hver, mens Nederland og Portugal hadde med henholdsvis en og to klubber i organisasjonen. Medlemmene hadde vunnet Champions League hele 41 ganger av 51 sesonger da organisasjonen ble nedlagt, og turneringens finale i 2004 mellom AS Monaco og Porto, var første gang på tolv år at en av finalistene ikke var medlem av organisasjonen. Kun tre ganger har finalen i Mesterligaen inneholdt to lag som ikke var tilsluttet G-14, i 1970, 1979 og 1980.

Historie
--------

G-14 ble stiftet i september 2000 av 14 ledende klubber i Europa, for at viktige forhandlinger med de internasjonale fotballforbundene skulle ivareta klubbenes interesser. Nye medlemsklubber kunne bli en del av organisasjonen, kun etter at de hadde mottatt invitasjon. I august 2002 ble den utvidet med fire klubber slik at medlemstallet ble 18, men organisasjonen beholdt sitt opprinnelige navn. 

Under VM i Tyskland 2006 var hele 22% av alle spillerne tilknyttet en klubb fra G-14. Dette støttet deres mening om at de nasjonale fotballforbundene skal betale spillernes lønninger mens de er på landslagsoppdrag, og gi kompensasjon ved skader. I april 2004 innledet G-14 en etterforskning av FIFA, da det internasjonale fotballforbundet krevde at alle spillere skulle være tilgjengelig ved internasjonale turneringer, uten å kompensere klubbene. FIFA-president Sepp Blatter nektet å forhandle med G-14 om denne saken. 

Den siste presidenten i organisasjonen ble Lyons leder Jean-Michel Aulas, som erstattet David Dein, som måtte gi seg etter at han hadde forlatt Arsenal. Aulas ble enstemmig innstemt som ny leder 16. mai 2007, og uttalte ikke lenge etter at han ønsket å utvide organisasjonen med flere klubber.

Den 15. januar 2008 ble imidlertid G-14 og UEFA enige om en ny avtale, som går ut på at FIFA og UEFA vil betale erstatning for skader i forbindelser med internasjonale kamper. G-14 ble enige om å oppløse organisasjonen, og ble erstattet av European Club Association.

Medlemmer
---------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Medlemmer fra begynnelsen

| Nasjonalitet | Klubb |
| --- | --- |
| Englands flagg England | Liverpool |
| Englands flagg England | Manchester United |
| Italias flagg Italia | Juventus |
| Italias flagg Italia | AC Milan |
| Italias flagg Italia | Inter |
| Frankrikes flagg Frankrike | Olympique Marseille |
| Frankrikes flagg Frankrike | Paris Saint-Germain |
| Tysklands flagg Tyskland | Bayern München |
| Tysklands flagg Tyskland | Borussia Dortmund |
| Nederlands flagg Nederland | Ajax |
| Nederlands flagg Nederland | PSV Eindhoven |
| Portugals flagg Portugal | Porto |
| Spanias flagg Spania | Barcelona |
| Spanias flagg Spania | Real Madrid |

 |   | Medlemmer fra 2002

| Nasjonalitet | Klubb |
| --- | --- |
| Englands flagg England | Arsenal |
| Frankrikes flagg Frankrike | Olympique Lyon |
| Tysklands flagg Tyskland | Bayer Leverkusen |
| Spanias flagg Spania | Valencia |

 |

Eksterne lenker
---------------

* Offisielt nettsted Rediger på Wikidata

| * v
* d
* r
Medlemmer av G-14 |
| --- |
| Ajax Amsterdam **·** Arsenal **·** FC Barcelona **·** Bayer Leverkusen **·** Bayern München **·** Borussia Dortmund **·** Juventus **·** Liverpool **·** Manchester United **·** Olympique lyonnais **·** Olympique de Marseille **·** Paris Saint-Germain **·** AC Milan **·** Inter Milan **·** PSV Eindhoven **·** FC Porto **·** Real Madrid **·** Valencia CF | Europas flagg |